เชลล์ส่งโซฮอล์95 เกรดพรีเมี่ยมเจาะลูกค้าระดับบน
เชลล์ส่งแก๊สโซฮอล์95 เกรดพรีเมี่ยมเจาะกลุ่มลูกค้าระดับบน ตั้งเป้ายอดขายเดือนละ20 ล้านลิตร ช่วยเพิ่มส่วนแบ่งตลาดกลุ่มเบนซินอีก 3%
24 มี.ค. 2553

เชลล์ส่งแก๊สโซฮอล์95 เกรดพรีเมี่ยมเจาะกลุ่มลูกค้าระดับบน ตั้งเป้ายอดขายเดือนละ20 ล้านลิตร ช่วยเพิ่มส่วนแบ่งตลาดกลุ่มเบนซินอีก 3%
นางพิศวรรณ    อัชนะพรกุล     ประธานกรรมการบริษัทเชลล์แห่งประเทศไทย    เปิดเผยว่า บริษัทฯได้เริ่มนำน้ำมันเชลล์วี-เพาเวอร์แก๊สโซฮอล์ 95 มาจำหน่ายในประเทศไทย ซึ่งเป็นการยกระดับคุณภาพน้ำมันแก๊สโซฮอล์95 มาอยู่ในกลุ่มตลาดพรีเมี่ยม  เนื่องจากนำนวัตกรรมใหม่ของน้ำมันที่ช่วยเพิ่มประสิทธิภาพเครื่องยนต์  โดยจะมีราคาที่สูงว่าราคาแก๊สโซฮอล์ทั่วไปเฉลี่ย 2.90 บาท/ลิตร  แต่ก็ยังถูกกว่าเบนซิน 91  ลิตรละ 70 สต. และถูกกว่าเบนซิน95 ลิตรละ6.70 บาท/ลิตร 
ทั้งนี้ภายในเดือน พ.ค. จะสามารถจำหน่ายเชลล์วี-เพาเวอร์ฯในปั๊มเชลล์ ได้ครบ  580 แห่ง จากปัจจุบันมีเปิดจำหน่ายไปแล้ว 360 แห่ง  โดยตั้งเป้ายอดขายเฉลี่ยเดือนละ 20 ล้านลิตร หวังเพิ่มส่วนแบ่งตลาดน้ำมันเบนซินเพิ่มอีก 3%  ส่งผลให้บริษัทฯจะมีสัดส่วนตลาดน้ำมันเบนซินรวมเป็น 16% เนื่องจากปัจจุบันผู้ใช้กลุ่มเบนซินหันมาใช้แก๊สโซฮอล์ถึง 99%  
“ไทยถือเป็นประเทศที่ 4 ของโลกรองจากสหรัฐฯ บราซิล และฟิลิปปินส์ ที่นำมาน้ำมันชนิดนี้มาขาย เพื่อเพิ่มประสิทธิภาพของเครื่องยนต์ให้แรงและไม่อืดตามความต้องการของลูกค้า   ซึ่งเป็นนโยบายของบริษัทแม่ที่แต่ละปีจะใช้งบในการวิจัยและพัฒนาสินค้าปีละ 1 หมื่นล้านบาท เพื่อนำสินค้าที่มีคุณภาพมาจำหน่ายลูกค้า”นายพิศวรรณกล่าว 
ส่วนทิศทางตลาดค้าปลีกน้ำมันโดยรวมในประเทศปี2553 คาดว่าจะขยายตัวเพิ่มขึ้น 3-5% เมื่อเทียบกับปีก่อนที่มีปริมาณการใช้ 1.6 หมื่นล้านลิตร  แบ่งเป็นดีเซล 1 หมื่นล้านลิตร และ เบนซิน 6,000 ล้านลิตร  ซึ่งเป็นการขยายตัวตามภาวะเศรษฐกิจของประเทศ ในขณะที่ยอดขายน้ำมันของเชลล์ในปีนี้คาดว่าอยู่ที่ 2,500 ล้านลิตร มีการขยายตัว 3% แบ่งเป็นน้ำมันเบนซิน 900 ล้านลิตร และที่เหลือเป็นดีเซล 
อย่างไรก็ตามแนวโน้มราคาน้ำมันตลาดโลกคาดว่าในปีนี้มีราคาเฉลี่ยที่ 80 เหรียญสหรัฐ/บาร์เรล  ซึ่งยังเป็นระดับที่ใกล้เคียงกับปีทีผ่านมา โดยธุรกิจค้าปลีกน้ำมันในปีนี้การแข่งขันของผู้ค้าน้ำมันจะเน้นคุณภาพสินค้าเพื่อให้คุ้มค่าต่อเครื่องยนต์ และการให้บริการลูกค้า
นางพิศวรรณ กล่าวถึงสถานการณ์ทางการเมืองในประเทศว่า ทางบริษัทแม่ของเชลล์ได้แสดงความกังวลกับความไม่แน่นอนทางการเมืองแต่ก็มั่นใจประสิทธิภาพของผู้บริหารเชลล์ในประเทศไทยว่าสามารถดูแลความปลอดภัยของปั๊มน้ำมันและพนักงานได้อย่างมีประสิทธิภาพ ที่สำคัญบริษัทแม่พร้อมให้การสนับสนุนการลงทุนหรือขยายกิจการยังไทยอยู่ เนื่องจากตลาดในไทยสามารถสร้างรายได้อย่างต่อเนื่อง